Konta kry hartkloppings in nederlaag | Netwerk24
Konta kry hartkloppings in nederlaag
11 Augustus 2020 11:12
Johanna Konta verlede maand in 'n vertoontoernooi in Londen in aksie. Foto: Getty Images
Die derde gekeurde Brit het mediese behandeling ontvang slegs minute nadat dié tenniswedstryd begin het. Sy het egter daarna goed genoeg gevoel om verder te speel.
"My hartklop het om geen rede die hoogte ingeskiet. Ons het nie eens 'n lang punt gespeel nie en ek was nie kortasem nie," het dié nommer 15 van die wêreld gesê.
"Dit gaan op en af, en maak my effens lighoofdig. 'n Dokter en die fisioterapeut moes kom.
"Ek was baie duiselig toe hulle gekom het. Ek het al die toetse ondergaan. Ek is baie fiks, maar dit kan gebeur. Dit het 'n ruk geneem om te herstel en daarna kon ek weer op die tennis konsentreer."
Konta sê dit was nie die eerste keer dat sy die probleem gehad het nie.
"Ons weet nie hoekom dit gebeur nie. Dit het al gebeur wanneer ek in vermoeiende situasies was en dit het ook gebeur wanneer ek nie stres gehad het nie. Dit is baie sporadies," sê sy.
"Dit is nie ideaal nie. Ek gaan nog 'n EKG laat doen en kyk watter protokol gevolg kan word. Ek is nie juis bekommerd daaroor nie."
Die Top Seed-toernooi is die eerste WTA-toernooi in Amerika sedert die Covid-19 pandemie die spel tot stilstand geruk het in Maart. – Reuters